બાપુ આપ તો જાણો છો કે ભારત એટલે ધર્મનો દેશ, સંસ્કૃતિનો દેશ.. અમે પૂંજન અર્ચનમાં તો કંઈ જ કમી ન રાખીએ! નાગ પાંચમના દિવસે નાગનુંં પૂંજન કરીએ, નોળી નેમના દિવસે નોળિયાનું પૂજન કરીએ, રાંધણ છઠના દિવસે ચૂલાનું પૂજન કરીએ. અને બળેવ આવે એટલે ભાઈનું પૂજન કરીએ. પછી ભલે આખું વર્ષ ભાઈ બહેન ઝઘડતા હોય! એમ ચૂંંટણી વખતે જ નેતા-નેતામાં ડખા, બાકી ૧૫મી ઓગષ્ટ અને ૨૬મી જાન્યુઆરી આવે એટલે હમ સબ ગાંધી-ગાંધી ભાઈ-ભાઈ! આપના રટણ ચાલુ.. અને તે પણ કેવાં? અમારાં પ્રભાતિયામાં બાપુ, અમારી પ્રાર્થનાસભામાં બાપુ, શૌર્ય ગીતમાં બાપુ.. અને વેશભૂષામાં પણ બાપુ! અમે મહાત્મા ગાંધીની જય બોલી બોલીને થાકી જઈએ. બસ, આખો દિવસ રેડિયામાંં તમે, ટીવીમાંં તમે, ભાષણમાંં તમે અને બાળકોના અભિનયમાંં પણ તમે જ તમે….! જેવું “સાબરમતી કે સંત તૂને કર દીયા કમાલ” નુંં ગીત સંંભાળાયું એટલે નાનું છોકરું પણ સમજી જાય કે આજે રાષ્ટ્રીય તહેવાર છે. એ “મહાત્મા ગાંધી કી.. જય” બોલી જ નાંંખે. બાકીના દિવસોમાં તો પેટ માટે જ એટલી વેઠ કરવાની કે આપ યાદ ન આવો એવું બને. પણ અમારાં નેતાઓ તો આપના નામની માળા જ કરવાની બાકી રાખે.